Амирбаева Газима Мажитовна

 «Балқаш қаласы Абай атындағы №2 лицей» КММ

 қазақ тілі мен әдебиеті пәндерінің мұғалімі

 Айтыс өнерінің ақтанкері

Ежелден келе жатқан айтыс өнері өнер –халқымыздың көзінің қарашығындай сақтап келген асыл мұрасы. Айтыскер ақындар өзі өмір сүрген қоғамның,ортаның олқылығы мен әділетсіздігін, жақсылығы мен жамандығын тайсалмай айтатын болған.

Осындай шашасына шаң жұқпаған өнер тарландарының бірі және бірегейі –Шашубай Қошқарбайұлы. Арқаның айтулы айтыскері тек айтыс өнерінің аузымен құс тістеген жүйрігі ғана емес, сонымен қатар жонглер, циркач, ат құлағында ойнайтын теңдесі жоқ акробат та болған. Шашубай атақты Біржан сал , Мәди , Ақан сері, Ғазиз ақындардың өнерін көріп , Балуан Шолақпен бірге жүрген. Ақын ұлы Абай шығармаларын да кеңінен насихаттап, Абайдың сатиралық дәстүрін жалғастырған. Сонымен қатар қазақ әдебиеті тарихында мысал айтысты шығарудың шебері ретінде де атағы шыққан.

 Шашубай Қошқарбайұлының сан қырлы өнерінің бірі- айтыскерлігі.

Ақынның айтыскерлік қабілеті бала жасынан-ақ танылған. Жетісудағы жүріп, қыздармен сөз қағысқан Шашубай сол кездің өзінде-ақ ақындықтан құралақан емес екенін білдірген.

Он үшінде осылай топ жарған Шашубай 1909 жылы жылы Жамбылмен, 1928 жылы Жетісудың атақты ақыны Қуандықпен айтысқан. Жетісу бойын көп аралаған Шашекең Майкөт, Сарыбас сынды аузы дуалы ақындармен сөз қағыстырған. Сол сияқты Түбек ,Құлтума,Орынбай ақындармен де сынға түскен деседі.

Жамбыл атамыз Шашубайдың айтыскерлігіне,өнеріне жоғары баға берген.

 Сом тұяқ тасты жарар сермегенде,

Жүйріктің жаны кірер терлегенде,

Өлеңнен тоят іздеп түлеп ұшқан,

Қыранмын қанат қақпас өрлегенде,-деп өзі жырлағандай, Шашубай Қошқарбайұлы өз заманының озық тұлғаларымен етене араласқан. Атақты Шөже ақынның айтуынан оның Кемпірбаймен айтысын жаттап алған. Қояндыда кездескен Біржан сал Шашубайға сол жолы былай деп бата берген екен:

Арқада кім тумаған өнер кернеп?

Сарнадың сырнайыңды көкке сермеп,

Тартынбай ,талабыңды тарықтырма,

Айта бер өрістетіп әннен өрнек.

Шашубай Қошқарбайұлының қасқырмен айтысы –мысал айтыстың ерекше үлгісі. «Шашубай мен қасқырдың айтысында» ақын өзін қасқырмен сөз бәсекесіне түсіреді.

1943 жылы бүкіл Қазақстан көлеміндегі үлкен айтыс Қарағанды қаласында басталып, барлық облыстарға тарады. Қарт Жамбыл өзінің арнаулы жырымен бастап берген бұл айтыстың басты мақсаты-соғыс кезінде елдің рухын көтеру, патриоттық сезімін шыңдау еді. Әр ақын өз облысының Ұлы Отан соғысына беріп жатқан көмегі жайлы жырлады. Ел еңсесін тіктетіп, халық рухын көтерген осындай айтыстардың бірі-Шашубай Қошқарбайұлы мен Көшен Елеуовтің айтысы.

Шашасына шаң жұқпаған Шашубай ақын:

Жерім бар көз жеткізгісіз кең шалқыған,

Дүние таңырқаған зор данышпан.

Көпіртіп көк теңіздің көбігіндей,

Сол жерден мың-мың тонна мыс қалқыған»,-деп мыс бұлағын селдей ағызған Балқаш мысшылары мен Қоңырат кеншілерінің тылдағы ерен еңбегін жырға қосады.

1944 жылы 17 тамызда Балқаш қаласында Шашубай мен Болманның айтысы өтеді. Желқабыз ақын бұл жолы да арындатып жыр нөсерін төгеді.

Өзім оқ,өзім бомба ,өзім танк,

Өзім кен,өзім қазына ,өзім алып,

Майданға көмегімнің көптігіне,

Жетеді қашаннан да көзім анық ,-деп қуатты жыр жолдарын халқына арнап, елдің намысын қайрайды.

Халық ақыны Шашубай Қошқарбаев- Ұлы Отан соғысы жылдары айтыстарымен тылдағы еңбекті күшейтуге, халықтың рухын оятуға көп күш жұмсаған патриот ақын. Өзінің айтыстары арқылы Шашубай Қошқарбайұлы қазақ поэзиясына өлшеусіз үлес қосты.

От ауызды ,орақ тілді, суырыпсалма ақын Шашубай Қошқарбайұлы айтыстарының көркемдігі де ғажап. Мысалы, ақын өзін сипаттағанда «Дауылмын жан беттемес, соқсам оңнан» , «Өлеңге болдырмайтын желғабызбын» деп метафораның сан алуан түрін , «Салмақты Қоңыраттың тасындаймын», «Желіксем, көктен түскен жасылдаймын» деген сияқты ғажайып теңеу түрлерін қолданған.

 Болман ақынмен болған айтыста Шашубай ақын өзінің ерен жүйрік екенін тағы бір дәлелдеп, небір көрікті ойдың көркем үлгісін көрсетті.

Шашубай Қошқарбайұлы- тосыннан тосылмай сөз айтатын, шаршы топта мүдірмейтін айтыстың ақиық ақтаңкері. Ол-орынды жерде ұтымды сөз айтатын , ұтылғанын бірден мойындап, ары қарай сөз таластырмайтын сұңғыла ақын .Оған Шашубай Қошқарбайұлының Жұртыбайдың қызы Ажармен айтысы дәлел.

Екі көзі көрмейтін зағип ақын Ажармен сөз додасында Шашекең сөзден ұтылып, ат-шапан айыбын төлеген екен.

Шашубай Қошқарбаев мұрасы жайлы зерттеу еңбектері аз емес. Мұхтар Әуезов өзінің «Әдебиет тарихы», «Айтыс өлеңдері» , «Жамбылдың айтыстағы өнері» еңбектерінде Шашубай Қошқарбаевтың айтыскерлік өнерін жоғары бағалаған. С.Мұқанов,Ә.Тәжібаев,С.Сейітов, С.Негимов сынды аузы дуалы ғалымдарымыз өз еңбектерінде ақынның айтыстағы орнына ерекше баға берген.

Шашубай ақынның шығармашылық мұрасын зерттеуде жергілікті ақын, шашубайтанушы, Қазақстан жазушылар одағының мүшесі Жанболат Башардың еңбегі ұшан-теңіз. Ж.Башар ақын шығармашылығына «Шашубай», «Шандоз» еңбектерін арнаған.

Ақын Жеңіс Қашқынов:

Ұйқастарды тізбектеп қай-қайдағы,

Кей жыршының өлеңі айқай бәрі.

Шашасына шаң жұқпас дүлдүлім-ай,

Сияқтысың ақындар пайғамбары,- деп жыр арнаған.

 Ақ алмастай жыр алдаспанын жарқыратқан Шашубай Қошқарбайұлы- қазақ айтысының тарихында ойып тұрып орын алар ерекше тұлға. Биыл ақтанкер айтыскер Шашубай Қошқарбайұлының туғанына 155 жыл. Ақын мұрасы ешқашан аласармақ емес. Уақыт озған сайын биіктеп, халық жадында мәңгі сақтала бермек.